ສປຊ ຮຽກຮ້ອງໃຫ້ ບັນດາຜູ້ນຳ ​ອິນ​ໂດ​ເນ​ເຊຍ ມາ​ເລ​ເຊຍ ​ແລະ ​ໄທ ຊ່ອຍເຫຼືອອົບພະຍົບ
ພະແນກການຕ່າງໆຂອງ ສປຊ ຂໍຮ້ອງໃຫ້ບັນດາປະເທດ ໃນອາຊ່ຽນ ເພີ້ມປະຕິບັດການຊ່ອຍເຫຼືອ ຢູ່ໃນທະເລ ແລະ ຍຸດຕິການສະກັດກັ້ນ ຊາວອົບພະຍົບຫຼາຍພັນຄົນ ບໍ່ໃຫ້ໄປເຖິງຝັ່ງ.
ອົງການສະຫະປະຊາຊາດ ພວມທະວີຄວາມກົດດັນ ຕໍ່ບັນດາ ລັດຖະບານຂອງປະເທດ ໃນເຂດເອເຊຍຕາເວັນອອກສຽງໃຕ້ ທີ່ຍັງລັງເລໃຈ ບໍ່ຢາກໃຫ້ການຊ່ອຍເຫຼືອ ແກ່ພວກອົບພະຍົບ ແລະ ແຮງງານເຄື່ອນຍ້າຍ ທີ່ຖືກປ່ອຍປະໄວ້ໃນທະເລ ຫຼັງຈາກ ມີການປາບປາມພວກຄ້າມະນຸດນັ້ນ ຖະແຫລງຮ່ວມສະບັບໜຶ່ງ ທີ່ອອກໃນວັນອັງຄານມື້ນີ້ ໂດຍບັນດາ ອົງການຕ່າງໆ ຂອງສະຫະປະຊາຊາດ ໄດ້ຮຽກຮ້ອງໂດຍກົງ ຕໍ່ ບັນດາຜູ້ນຳ ຂອງອິນໂດເນເຊຍ ມາເລເຊຍ ແລະ ໄທ ເພື່ອຕ່າວ ປີ້ນນະໂຍບາຍ ຜັກດັນຫຼືສົ່ງຄືນພວກເຮືອ ທີ່ເຕັມໄປດ້ວຍ ອົບພະຍົບທີ່ໝົດຫວັງນັ້ນ ຖະແຫລງດັ່ງກ່າວ ມີຂໍ້ຄວາມວ່າ ທັງສາມປະເທດດັ່ງກ່າວ ໄດ້ຖືກນານາຊາດປະນາມ ໃນການສົ່ງພວກເຮືອອົບພະຍົບ ອອກໄປຈາກປະເທດຕົນ ເມື່ອສອງສາມມື້ບໍ່ດົນມານີ້ ເພາະຢ້ານກົວວ່າ ຝັ່ງຂອງຕົນນັ້ນ ຈະຮັບມືບໍ່ໄວ ຖ້າພວກອົບພະຍົບ ຈາກມຽນມາ ແລະ ບັງກລາແດັສ ໄດ້ຮັບອະນຸຍາດໃຫ້ ຂຶ້ນຝັ່ງ ພວກອົບພະຍົບທາງເຮືອ ເກືອບ 3,000 ຄົນ ໄດ້ຖືກຊ່ອຍເຫຼືອ ແລະ ໄດ້ຮັບອະນຸຍາດ ໃຫ້ຂຶ້ນຝັ່ງ ຕະຫລອດຮອບນຶ່ງອາທິດທີ່ຜ່ານມາ ແລະ ຫຼາຍພັນຄົນຕື່ມອີກ ເຊື່ອກັນວ່າ ແມ່ນຍັງລ່ອງລອຍ ຢູ່ໃນທະເລ ພ້ອມດ້ວຍ ອາຫານການກິນທີ່ເຫຼືອນ້ອຍໜຶ່ງ ຫຼື ບໍ່ມີເລີຍ ພວກເຮືອພວກແຮງງານແລະອົບພະຍົບຫຼາຍລຳ ໄດ້ຖືກປະປ່ອຍຖິ້ມ ໂດຍພວກຄ້າມະນຸດ ຫຼັງຈາກທີ່ທາງການໄທ ໄດ້ທຳການປາບປາມຂະບວນການຄ້າມະນຸດຢ່າງກວ້າງຂວາງ ພວກເຄາະຮ້າຍຊຶ່ງສ່ວນໃຫຍ່ແມ່ນພວກຊົນກຸ່ມນ້ອຍໂຣຮິງຢາທີ່ບໍ່ມີປະ ເທດ ບາງຄົນ ເປັນອົບພະຍົບ ທີ່ຫລົບໜີການປະຫັດປະຫານ ທາງດ້ານສາສະໜາ ຢູ່ໃນມຽນມາ ບ່ອນທີ່ ພວກເຂົາເຈົ້າໄດ້ຖືກປະຕິເສດສິດທິຂັ້ນ ພື້ນຖານຕ່າງໆ ສ່ວນອີກຈຳນວນນຶ່ງ ແມ່ນປາກົດ ວ່າ ເປັນອົບພະຍົບ ເສດຖະກິດ ຈາກບັງກລາແດັສທີ່ເປັນເພື່ອນບ້ານ